Drastiese stappe kom teen geweld op N2 | Netwerk24
Drastiese stappe kom teen geweld op N2
Deur Roshé Taka 14 Augustus 2019 17:32
Betogers versper die N2 by Somerset-Wes vroeër vanjaar. Foto: Jaco Marais
Ná aanvalle op die N2 verlede naweek in die Wes-Kaap gaan patrollies 24 uur per dag gedoen en gemeenskapsveiligheidsforums (GVF) gevestig word om geweld hok te slaan.
Grondhervorming moet ook as langtermynopsie oorweeg word, het Albert Fritz, LUR vir gemeenskapsveiligheid, Dinsdag op ’n vergadering gesê.
Volgens ’n verklaring het hy met onder andere Kenny Africa, provinsiale verkeershoof, polisielede, gemeenskapspolisiëringsforums (GPF) en buurtwagte vergader.
Albert Fritz, LUR vir gemeenskapsveiligheid.Foto: Argief
Twee mense is in die jongste aanvalle op die N2 beseer.
’n Vragmotorbestuurder is ook beseer toe ’n petrolbom na sy voertuig gegooi is.
Die N2 is dus tussen Broadlandslaan en Onverwachtstraat en by die Sir Lowryspas gesluit.
Fritz sê verkeersbeamptes, die polisie, metropolisie en veiligheidsmaatskappye patrolleer die pad 24 uur per dag om toesig te hou.
Dit is die korttermynoplossing.
“Op die medium-termyn gaan GVF’s gevestig word wat uit regeringsamptenare, organisasies vir gemeenskapsveiligheid, die GPF en buurtwaglede bestaan,” sê Fritz.
Hy sê GVF’s is suksesvol in Grabouw, Hermanus en Botrivier ingestel.
GVF’s sal verseker dat dié wat aangestel word as eerste respondente en bemiddelaars opgelei word om moontlike onrus en betogings te probeer stop.
’n Vergadering sal Sondag gehou word om die inwerkingstelling van GVF’s in Somerset-Wes en omliggende gebiede te bespreek.
“As ’n langtermynstrategie moet ons die kwessie van grondhervorming krities oorweeg en met Sanral, Asla, die Kaapstad-metro, die Wes-Kaapse en die nasionale regering in verbinding tree,” sê Fritz.
“Beter koördinering en kommunikasie tussen alle sfere, sektore en nywerhede is die sleutel tot die beskerming van ons provinsie.”
Fritz het ook ’n beroep gedoen op die gemeenskap om wetstoepassers by te staan en alle misdaadverwante kwessies by 021 946 1646 aan te meld.
Meer oor: N2 | Kaapstad | Patrollies | Geweld
N2 gesluit by Sir Lowry's Pass